b'\n_START_ARTICLE_\nKvas\n_START_PARAGRAPH_\nKvas je organska snov, ki jo sestavlja ena ali ve\xc4\x8d vrst glivic kvasovk. Te glivice (fikomiceti, evmiceti, saharomiceti) proizvajajo encime, ki povzro\xc4\x8dajo vretje ali fermentacijo. Najbolj znane glivice so saharomiceti, ki s fermentacijo sladkorja pridobivajo alkohol v pridelavi alkoholnih pija\xc4\x8d (vino, pivo)._NEWLINE_Naravni kvas je tisti, ki se v pekarstvu pridobiva iz testa. Kos sve\xc5\xbeega testa, ki smo ga zgnetli iz moke in vode pri 20-25 \xc2\xb0C, pustimo fermentirati za kakih deset dni, nakar mu dodamo moko in vodo ter tako dobimo kislo testo. To je naravni kvas, ki ga potem lahko uporabljamo pri mesenju kruha kot rahljalno sredstvo._NEWLINE_Pivov kvas se je v\xc4\x8dasih pridobival iz usedlin pri fermentaciji je\xc4\x8dmena za proizvodnjo piva. To ime se v\xc4\x8dasih \xc5\xa1e uporablja za industrijski kvas._NEWLINE_Industrijski kvas se pridobiva iz zmesi melase, fosfatov in kislin, kateri je treba dodati nekaj klic in nato pustiti, da vre pri 25 \xc2\xb0C. Po kon\xc4\x8dani fermentaciji je treba maso zaliti in precediti, nato ve\xc4\x8d ali manj posu\xc5\xa1iti in kon\xc4\x8dno embalirati za prodajo. Ta kvas se potem uporablja pri izdelovanju testa za kruh in sladice. Veliko se uporablja tudi v dietetiki zaradi izdatne vsebine vitaminov B in mineralnih soli. Za \xc5\xbeivalsko prehrano se proizvaja posebne vrste kvas iz melase in celuloznih bisulfitov ter specifi\xc4\x8dnih klic.'